CELEX: 32018D0696
Language: hr
Date: 2018-05-04 00:00:00
Title: Provedbena odluka Komisije (EU) 2018/696 оd 4. svibnja 2018. o produljenju djelovanja koje je poduzelo francusko Ministarstvo zaštite okoliša, energetike i pomorstva, nadležno za međunarodne pregovore o klimatskim promjenama, u pogledu stavljanja na raspolaganje na tržištu i uporabe biocidnog proizvoda Phéro-Ball Pin u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2018) 2643)

8.5.2018   
            
            
               HR
            
            
               Službeni list Europske unije
            
            
               L 117/21
            
         PROVEDBENA ODLUKA KOMISIJE (EU) 2018/696
   оd 4. svibnja 2018.
   o produljenju djelovanja koje je poduzelo francusko Ministarstvo zaštite okoliša, energetike i pomorstva, nadležno za međunarodne pregovore o klimatskim promjenama, u pogledu stavljanja na raspolaganje na tržištu i uporabe biocidnog proizvoda Phéro-Ball Pin u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
   
      
         (priopćeno pod brojem dokumenta C(2018) 2643)
      
   
   (Vjerodostojan je samo tekst na francuskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak,
   budući da:
   
               (1)
            
            
               Francusko ministarstvo zaštite okoliša, energetike i pomorstva, nadležno za međunarodne pregovore o klimatskim promjenama (dalje u tekstu „nadležno tijelo”), 28. travnja 2017. donijelo je odluku u skladu s člankom 55. stavkom 1. prvim podstavkom Uredbe (EU) br. 528/2012 o odobravanju stavljanja na raspolaganje na tržištu i uporabe u Francuskoj biocidnog proizvoda Phéro-Ball Pin za kontrolu borova povorkaša (Thaumetopoea pityocampa) do 24. listopada 2017. („djelovanje”). Nadležno je tijelo u skladu s člankom 55. stavkom 1. drugim podstavkom te uredbe bez odlaganja obavijestilo Komisiju i nadležna tijela ostalih država članica o djelovanju i razlozima njegova poduzimanja.
            
         
               (2)
            
            
               U skladu s informacijama koje je dostavilo nadležno tijelo djelovanje je bilo potrebno radi zaštite javnog zdravlja i zdravlja životinja jer borov povorkaš može uzrokovati ozbiljne zdravstvene probleme kod ljudi i životinja. Otrovne dlake borova povorkaša otkidaju se i uzrokuju vrstu dermatitisa poznatu pod nazivom „erucizam”, čiji simptomi uključuju upalu kože, očiju i dišnih organa te alergijske reakcije. Alergijske reakcije ponekad mogu biti ozbiljne i čak uzrokovati anafilaktički šok. Prema procjenama nadležnog tijela 67 % općina u Francuskoj pogođeno je periodičnim širenjem borova povorkaša. Osim toga, prema procjenama nadležnog tijela nekoliko stotina ljudi godišnje pati od erucizma koji uzrokuje borov povorkaš.
            
         
               (3)
            
            
               Phéro-Ball Pin sadržava feromon (Z)-13-heksadeken-11-in-1-il acetat (CAS br. 78617-58-0), aktivnu tvar za uporabu u biocidnim proizvodima vrste 19 kao mamac, kako su definirani u Prilogu V. Uredbe (EU) br. 528/2012. Budući da je (Z)-13-heksadeken-11-in-1-il acetat nova aktivna tvar potrebno ju je odobriti kako bi se biocidni proizvodi koji je sadržavaju zatim mogli odobriti na nacionalnoj razini ili na razini Unije. Zahtjev za odobrenje te aktivne tvari podnesen je u skladu s člankom 7. Uredbe (EU) br. 528/2012 i trenutačno je u postupku ocjenjivanja.
            
         
               (4)
            
            
               Komisija je 26. prosinca 2017. primila obrazloženi zahtjev francuskih nadležnih tijela u skladu s člankom 55. stavkom 1. trećim podstavkom Uredbe (EU) br. 528/2012 za produljenje djelovanja. Obrazloženi zahtjev podnesen je na temelju zabrinutosti da bi zdravlje ljudi i životinja moglo biti ugroženo zbog borova povorkaša s obzirom na njegov učinak na zdravlje ljudi i životinja, koji ponekad može imati ozbiljne posljedice, te na procijenjeni broj pogođenih stanovnika. Francuska nadležna tijela smatraju da alternativna rješenja za kontrolu borova povorkaša dostupna u Francuskoj (mehaničke metode kontrole, kao što su ručno uništavanje gnijezda i mehaničko hvatanje, te kemijske metode kontrole i biološke metode kontrole, kao što je postavljanje velikog broja kućica za gniježđenje sjenica) nisu dovoljno učinkovita za kontrolu velikih populacija borova povorkaša u Francuskoj. Osim toga, ni jedna od tih alternativa nije primjerena za primjenu na područjima kao što su gradski parkovi ili šume i šumska područja kojima upravljaju regionalna i lokalna tijela. Stoga, francuska nadležna tijela smatraju da je biocidni proizvod Phéro-Ball Pin i dalje potreban za kontrolu borova povorkaša i ograničavanje njegove opasnosti za zdravlje ljudi i životinja.
            
         
               (5)
            
            
               Budući da bi nedostatak primjerene kontrole borova povorkaša mogao ugroziti zdravlje ljudi i životinja te da se opasnost ne može ograničiti drugim metodama kontrole osim primjene biocidnog proizvoda, primjereno je francuskim nadležnim tijelima, uz određene uvjete, dopustiti produljenje djelovanja tijekom razdoblja od najviše 550 dana počevši s danom nakon isteka početnog razdoblja od 180 dana koje je dopušteno odlukom koju je Francuska donijela 28. travnja 2017.
            
         
               (6)
            
            
               Mjere predviđene ovom Odlukom u skladu su s mišljenjem Stalnog odbora za biocidne proizvode,
            
         DONIJELA JE OVU ODLUKU:
   Članak 1.
   Francuska može produljiti djelovanje o odobravanju stavljanja na raspolaganje na tržištu i uporabe biocidnog proizvoda Phéro-Ball Pin za kontrolu borova povorkaša do 28. travnja 2019. uz uvjet da osigura da proizvod upotrebljavaju samo ovlašteni korisnici uz nadzor nadležnog tijela.
   Članak 2.
   Ova je Odluka upućena Francuskoj Republici.
   
      Sastavljeno u Bruxellesu 4. svibnja 2018.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 167, 27.6.2012., str. 1.